Елин Луид Морган
Безполезен въпросник

Превод от английски: Елена Алексиева, 2002

chitanka.info

Ако Бог съществува,

аз няма да съм толкова наивна,

че да го питам защо

има толкова много

мъка по света,

нито защо религията,

сексът и парите

са корена на всяко зло.

Няма да го питам

как гледа на монахините,

нито дали харесва

парцаливата клошарка,

влачеща покъщнината си

в найлонови торби,

колкото секс сирената

от лъскавата корица

на порносписание.

Няма да го питам

дали евангелистите

го дразнят,

нито къде се чувства

по-удобно —

в църква или в кръчма.

Няма да го питам

дали се разписва като безработен

всяка седмица в небесните

социални служби,

докато пише безконечната си

дисертация, нито ще го питам

оценка кой ще му постави.

Това е маловажно —

все едно да го питам

дали за мене има главна роля

във вечния му филм,

дали Той или Сатаната режисира

нецензурното сътворение.

Ако Бог съществува,

няма да го питам…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.